Nicolaus episcopus, servus servorum Dei, dilectis filiis abbati et conventui monasterii S. Martini Eduensis, ordinis S. Benedicti, salutem et apostolicam benedictionem. Ex parte vestra fuit propositum coram nobis quod nonnulli clerici et laici, asserentes contra vos aliquid questionis habere, monachos et nonnunquam conversos ac animalia et alia bona monasterii vestri pretextu cujusdam prave consuetudinis temeritate propria vadiare, invadere, et tamdiu retinere presumunt donec sit eis de hujus modi questionibus juxta ipsorum beneplacitum satisfactum, quamquam juridictionem in vos non habeant ordinariam seu etiam delegatam. Cum itaque judicialis ordo ideo sit constitutus in medio, ut nemo sibi audeat presumere ultionem, et ob hoc id tamquam nullo jure subnixum non sit aliquatenus tolerandum, nos volentes quieti vestre consulere ac predictorum malitiis obviare, auctoritate presentium districtius inhibemus ne quis, occasione predicte consuetudinis, vobis memoratas inferre molestias ac bona predicti monasterii absque juris ordine occupare, vadiare, invadere, seu quomodo libet detinere presumat. Nulli ergo omnino hominum liceat hanc paginam nostre inhibitionis infringere vel el ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Rome apud S. Petrum, idus maii, pontificatus nostri anno tertio.